Zimbabwe Inonyimwa Mari neGlobal Fund
Gurukota rezve hutano, Dr David Parirenyatwa, vakamirirwa kuudza nyika kuti seyi Zimbabwe yakanyimwa mari neGlobal Fund
Sangano reGlobal Fund to Fight AIDS, Tuberculosis And Malaria, harina kupa Zimbabwe mari muchikamu chechinomwe, kana kuti Round Seven sezvo chikumbiro che Zimbabwe chisina kunyatsorukwa zvakanaka. Sangano iri rapa nyika dzakasiyana siyana mari inodarika US$1,1 billion kuti dzibatsirike mukurwisa zvirwere izvi. Zimbabwe yakanga yakumbira mari inoita US$48,5 million yekurwisa chirwere che malaria, uye US$25,5 million yekurwisa chirwere che T-B, kana kuti rurindi. Mari iyi yaifanirwa kupihwa Zimbabwe mu Round Seven, kuitira kuti igoishandisa kwemakore mashanu. Asi Zimbabwe inonzi yanga isina kukumbira mari yekurwisa HIV/AIDS mu Round Seven. Chikumbiro cheZimbabwe hachina kutambirwa nekuti hachina kunyatsofadza chikwata chenyanzvi dzakazvimirira, idzo dzakaongorora zvikumbiro zvakabva kunyika dzakasiyana siyana. Gwaro rakanyorwa neZimbabwe ichikumbira mari iyi, rinonzi rainge risiri “Technically Sound”, nokudaro Zimbabwe iri kukurudzirwa kuti igadzirise chikumbiro chayo mu Round Eight. Mutauriri we Global Fund, VaNicholas Demey, vaudza Studio7 kuti Zimbabwe haina kukwanisa kuwana rubatsiro mu Round Seven, asi inogona kugadzirisa chikumbiro chayo, kuitira kuti chitambirwe nenyanzvi dzakazvimirira dzega dzinoongorora zvikumbiro zvinobva kunyika dzinenge dzichida kubatsirwa ne Global Fund. VaDemey vati kunyange hazvo Zimbabwe isina kubudirira rwendo runo, Global Fund ine zvirongwa zviri munyika zvishanu, zviviri zve HIV/AIDS, zviviri zve malaria, pamwe nechimwe chete che T-B. VaDemey vati zvirongwa izvi zvine mari inoita US$125,6 million, uye kusvika pari zvino, Zimbabwe yashandisa US$35 million chete. Mutungamiri weHIV/AIDS and Tuberculosis Unit mubazi rezvehutano, Doctor Owen Mugurungi, vati ichokwadi kuti Zimbabwe haina kuwana mari mu Round Seven. Asi VaMugurungi vati havakwanisi kutaura zviri mugwaro rabva ku Global Fund, sezvo vakamirira gurukota rezvehutano, Dr David Parirenyatwa, kuti vaudze veruzhinji. Studio7 haina kukwanisa kutaura naVa Parirenyatwa sezvo vanga vasingadaire nhare yavo. I mwe nhengo yeZimbabwe National Network of People Living With HIV/AIDS, Muzvare Martha Tolana, vatambira mashoko ekunyimwa kweZimbabwe mari neGlobal Fund nekusuwa kukuru, sezvo nyika isina mari yekurwisana nechirwere cheHIV/AIDS pamwe ne TB. Gore rapera, Zimbabwe yakaita munyama apo yakanyimwa mari neGlobal Fund muRound Six. Zimbabwe yakangowana mari kubva ku Global Fund muRound One ne Round Five. Dzimwe Nhau Kubva kuStudio7...